《欲再登孤屿潮急不得到遂至馆头》
清代·孙永清

江上变气候，金风被兰渚。归淙偶回沿，中川眷琳宇。

仙舟幸同携，晓吹韵笳鼓。瀰瀰沈石华，离离出竹祖。

是时回怒潮，榜人喑无语。声喧千石钟，势挽万钧弩。

超越匪尺寻，端倪辨铢黍。方蓬失罡飙，何必弱水阻。

翻忆前度来，目成渺何所。心逐虚舟游，迹谢短筇拄。

修涂果安穷，噫气空尔怒。稍忻即次安，已慰登陟苦。

寄谢海上鸥，忘机久予取。

作者简介：（1732—1790）江苏无锡人，字宏图，别字春台。乾隆三十三年举人，考授内阁中书，累迁广西巡抚。尝征广西兵镇压台湾林爽文起事。旋出驻南宁，弹压边关，筹办粮饷，以疾卒。工诗文。有《宝严斋诗集》。